|  |
| --- |
| PRITARTA  Šilalės rajono savivaldybės tarybos  2017 m. kovo 30 d. sprendimu  Nr. T1-59 |

**ŠILALĖS RAJONO SAVIVALDYBĖS KONTROLIERIAUS**

**2016 METŲ VEIKLOS ATASKAITA**

***Bendrosios nuostatos***

Šilalės rajono savivaldybės kontrolieriaus veiklos ataskaita parengta ir teikiama vadovaujantis Lietuvos Respublikos vietos savivaldos įstatymu[[1]](#footnote-1), Šilalės rajono savivaldybės tarybos veiklos reglamentu[[2]](#footnote-2), Šilalės rajono savivaldybės kontrolieriaus pareigybės aprašymu[[3]](#footnote-3) ir 2017 metų veiklos planu[[4]](#footnote-4).

Šilalės rajono savivaldybės kontrolierius (toliau – savivaldybės kontrolierius) siekia, kad visi Savivaldybės viešojo administravimo subjektai laikytųsi įstatymų, tinkamo ir efektyvaus Savivaldybės biudžeto lėšų ir turto naudojimo bei finansų valdymo sistemos tobulinimo.

Nuo 2012 m. sausio 1 d. Šilalės rajono savivaldybės kontrolės ir audito tarnyba likviduota[[5]](#footnote-5). Sistemiškai vertinant Lietuvos Respublikos vietos savivaldos įstatymo nuostatas, savivaldybės kontrolierius vertintinas kaip vienasmenė institucija[[6]](#footnote-6), kuris vykdo savivaldybės kontrolės ir audito funkcijas, t.y. tas pačias funkcijas, kurias vykdė savivaldybės kontrolės ir audito tarnyba, ir yra atskaitingas savivaldybės tarybai[[7]](#footnote-7).

***Tikslas, uždaviniai ir veiklos principai***

Savivaldybės kontrolieriaus (savivaldybės kontrolės ir audito tarnybos) veiklos tikslas – prižiūrėti, ar teisėtai, efektyviai, ekonomiškai ir rezultatyviai valdomas ir naudojamas Šilalės rajono savivaldybės (toliau – Savivaldybė) turtas, patikėjimo teise valdomas valstybės turtas, kaip vykdomas Savivaldybės biudžetas ir naudojami kiti piniginiai ištekliai.

Savivaldybės kontrolieriaus (savivaldybės kontrolės ir audito tarnybos) uždaviniai:

- atlikti išorės finansinį ir veiklos auditą Savivaldybės administracijoje, Savivaldybės administravimo subjektuose ir Savivaldybės kontroliuojamose įmonėse;

- kiekvienais metais iki liepos 15 dienos parengti ir reglamente nustatyta tvarka teikti Savivaldybės tarybai išvadą dėl pateikto tvirtinti Savivaldybės konsoliduotųjų ataskaitų rinkinio;

- rengti ir Savivaldybės tarybai teikti sprendimams priimti reikalingas išvadas dėl Savivaldybės naudojimosi bankų kreditais, paskolų ėmimo ir teikimo, garantijų suteikimo ir laidavimo kreditoriams už Savivaldybės kontroliuojamų įmonių imamas paskolas;

- rengti ir Savivaldybės tarybai teikti sprendimams priimti reikalingas išvadas, suteikiančias Savivaldybės tarybai pagrindą tvirtinti koncesijos konkurso sąlygas ir pagrindines koncesijos sutarties sąlygas; Savivaldybės tarybai nustačius konkurso etapus iki koncesijos sutarties pasirašymo, rengti išvadas galutiniam koncesijos sutarties projektui;

- rengti ir Savivaldybės tarybai teikti sprendimams priimti reikalingas išvadas dėl skolininkų ir skolininkų, už kurių įsipareigojimų įvykdymą garantuoja valstybė, ūkinės ir finansinės būklės, taip pat dėl iš valstybės vardu pasiskolintų lėšų, teikiamų paskolų ir valstybės garantijų teikimo, paskolų naudojimo pagal tikslinę paskirtį ir paskolų grąžinimo;

- vykdyti prevencines priemones, kad būtų ištaisyti ir nepasikartotų auditų metu nustatyti teisės aktų pažeidimai.

Savivaldybės kontrolieriaus (savivaldybės kontrolės ir audito tarnybos) veikla grindžiama nepriklausomumo, teisėtumo, viešumo, objektyvumo ir profesionalumo principais, kuriuos nustato Lietuvos Respublikos vietos savivaldos įstatymas.

Savivaldybės kontrolierius (savivaldybės kontrolės ir audito tarnyba) savo veikloje vadovaujasi Valstybės kontrolieriaus patvirtintais Valstybinio audito reikalavimais, Valstybės kontrolės parengtomis metodikomis.

***Veiklos organizavimas ir planavimas***

2016 metais dirbo vienas valstybės tarnautojas – Savivaldybės kontrolierius. Valstybės tarnautojams, atliekantiems išorės auditą ir kontrolės funkcijas, keliami aukšti profesiniai ir kvalifikaciniai reikalavimai. Tarnautojų profesinių gebėjimų ugdymas ir kvalifikacijos kėlimas yra vienas iš veiklos tikslų. Kasmet, įvertinant nuolat kintančius poreikius, daugiau dėmesio reikalinga skirti mokymui ir nuolatiniam kvalifikacijos tobulinimui, siekiant didinti kompetenciją, užtikrinant tinkamą audito proceso organizavimą, aukštą kvalifikaciją ir audito kokybę. Šio tikslo įgyvendinimui, įvertinus poreikius ir skirtą pinigų sumą, yra sudaroma mokymų programa. Per 2016 metus dalyvauta 5 mokymo seminaruose (mokymo valandų skaičius – 39 akademinės mokymo valandos) aktualiomis veiklos temomis:

* Finansinio ir teisėtumo audito metodikos aktualijos. Finansinis auditas ekonomiškumo požiūriu;
* Finansinės būklės (FBA) ir veiklos rezultatų (VRA) bei grynojo turto pokyčio (GTPA) ir pinigų srautų (PAS) ataskaitų tikrinimas. Dažniausiai daromos klaidos;
* Veiklos audito metodikos aktualijos ir praktinis taikymas;
* Finansinio audito reikšmingo iškraipymo rizikos nustatymas, pavyzdžių kiekio apskaičiavimas, klaidų įvertinimas, audito rezultatų apibendrinimas;
* Finansinių ir veiklos auditų darbo dokumentų rengimas.

Per 2016 metus šiems tikslams panaudota 255,00 eurai.

Atsižvelgiant į tikslus, didesnis dėmesys 2016 metais skirtas ugdyti praktinius gebėjimus audito proceso atskirų etapų vykdymo klausimais.

Savivaldybės kontrolierius, būdamas Savivaldybių kontrolierių asociacijos nariu, dalyvauja rengiamuose pasitarimuose, diskusijose dėl teisės aktų projektų, palaiko ryšius su kitų savivaldybių Kontrolės ir audito tarnybomis.

Šilalės rajono savivaldybės kontrolierius (savivaldybės kontrolės ir audito tarnyba) 2016 metais veiklą vykdė vadovaudamasis metiniu planu, kuris sudarytas vadovaujantis patvirtintomis taisyklėmis. Sudarytas planas svarstytas Savivaldybės tarybos Kontrolės komiteto posėdyje[[8]](#footnote-8). Šiam pritarus, planas patvirtintas Savivaldybės kontrolieriaus[[9]](#footnote-9) ir teisės aktų nustatytais terminais vienas jo egzempliorius pateiktas Valstybės kontrolei[[10]](#footnote-10). Pagal Vietos savivaldos įstatymo nuostatas, už veiklos plano vykdymą yra atsakingas Savivaldybės kontrolierius.

2016 metų veiklos planas įvykdytas visiškai.

***Išvados savivaldybės tarybai***

* Išvada dėl Savivaldybės 2015 metų biudžeto vykdymo ataskaitų rinkinio

Savivaldybės kontrolierius (savivaldybės kontrolės ir audito tarnyba), prižiūrėdamas, kaip vykdomas Savivaldybės biudžetas ir siekdamas nustatyti, ar 2015 metų biudžeto vykdymo ataskaitų rinkinys sudarytas laikantis Lietuvos Respublikos įstatymų reikalavimų, parengė ir Savivaldybės tarybai pateikė Išvadą dėl Šilalės rajono savivaldybės 2015 metų biudžeto vykdymo ataskaitų rinkinio bei lėšų ir turto naudojimo. Savivaldybės taryba 2016 m. lapkričio 24 d. sprendimu Nr. T1- 265 patvirtino Savivaldybės administracijos parengtą Šilalės rajono savivaldybės 2015 metų biudžeto vykdymo ataskaitų rinkinį.

Pagal Lietuvos Respublikos biudžeto sandaros įstatymą[[11]](#footnote-11), už biudžeto vykdymo ataskaitų rinkinio parengimą ir pateikimą Savivaldybės tarybai yra atsakinga Savivaldybės administracija.

Savivaldybės kontrolieriaus nuomone, Savivaldybės 2015 metų biudžeto vykdymo ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus, reglamentuojančius šio ataskaitų rinkinio sudarymą. Ataskaitų rinkinio duomenys sutapo su audituotų ataskaitų duomenimis, ataskaitų rinkinyje nebuvo reikšmingų duomenų iškraipymų, lyginant su Savivaldybės biudžeto asignavimų valdytojų pateiktomis biudžeto išlaidų sąmatų vykdymo ataskaitomis, iš kurių ji buvo sudaryta. Ataskaitų rinkinys parengtas pagal 2015 metų Valstybės biudžeto ir savivaldybių biudžetų finansinių rodiklių patvirtinimo įstatymo rodiklius, Biudžeto sandaros įstatymo reikalavimus, savivaldybės tarybos patvirtintą savivaldybės biudžetą ir kitus teisės aktus, reglamentuojančius Ataskaitų rinkinio sudarymą.

Dėl Šilalės rajono savivaldybės 2015 m. biudžeto vykdymo ataskaitų rinkinio duomenų, pareikšta *besąlyginė nuomonė[[12]](#footnote-12),* nes ataskaitų rinkinys visais reikšmingais atžvilgiais parengtas ir pateiktas pagal Lietuvos Respublikos teisės aktus.

Dėl Šilalės rajono savivaldybės lėšų ir turto valdymo, naudojimo, disponavimo jais teisėtumo ir jų naudojimo įstatymų nustatytiems tikslams, pareikšta *sąlyginė nuomonė,* nes nesilaikant Vietos savivaldos įstatymo reikalavimų, Savivaldybė neturėjo parengto ir patvirtinto strateginio veiklos plano, o tai parodo, kad biudžeto asignavimai naudojami nesiekiant konkrečių tikslų bei jų rezultatų. Nesivadovaujant Vietos savivaldos įstatymo nuostatomis bei Šilalės rajono savivaldybės ir valstybės turto valdymo, naudojimo ir disponavimo juo tvarkos aprašu, biudžetinės įstaigos balanse apskaitytas savivaldybei nuosavybės teise priklausantis turtas, kurio patikėjimo teisė nebuvo nustatyta. Nesilaikant Biudžeto sandaros įstatymo reikalavimų, Savivaldybės administracijos teritoriniame padalinyje tikslinei paskirčiai skirti asignavimai panaudoti ne pagal paskirtį. Nesivadovaujant Lietuvos Respublikos buhalterinės apskaitos įstatymo nuostatomis, biudžetinės įstaigos inventorizacijai atlikti sudarytos komisijos trys nariai neturėjo teisės surašyti ir pasirašyti apskaitos dokumentų, kadangi jiems šios teisės nebuvo suteiktos. Nesivadovaujant Švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo[[13]](#footnote-13) nuostatomis biudžetinėje įstaigoje neteisingai nustatyti tarnybinio atlyginimo koeficientai.

* Išvada dėl Savivaldybės 2015 metų konsoliduotųjų finansinių ataskaitų rinkinio

Savivaldybės kontrolierius (savivaldybės kontrolės ir audito tarnyba), vadovaudamasis Vietos savivaldos įstatymu, Lietuvos Respublikos viešojo sektoriaus atskaitomybės įstatymu bei remdamasis Savivaldybės viešojo sektoriaus subjektų 2015 metų finansinių ataskaitų duomenimis, parengė ir Savivaldybės tarybai pateikė išvadą dėl Šilalės rajono savivaldybės 2015 metų konsoliduotųjų finansinių ataskaitų rinkinio. Savivaldybės taryba 2016 m. lapkričio 24 d. sprendimu Nr. T1- 266 patvirtino Savivaldybės administracijos parengtą 2015 metų konsoliduotųjų finansinių ataskaitų rinkinį.

Pagal Viešojo sektoriaus atskaitomybės įstatymą[[14]](#footnote-14), už Savivaldybės konsoliduotųjų ataskaitų rinkinio parengimą atsakinga Savivaldybės administracija.

Savivaldybės kontrolieriaus nuomone, konsoliduotųjų finansinių ataskaitų rinkinys parodo tikrą ir teisingą Šilalės rajono savivaldybės finansinę būklę, 2015 metų veiklos rezultatus, grynojo turto pokyčius ir pinigų srautus pagal Lietuvos Respublikos viešojo sektoriaus apskaitos ir finansinės atskaitomybės standartus ir visais reikšmingais atžvilgiais parengtas ir pateiktas pagal teisės aktus, reglamentuojančius šio rinkinio ataskaitų sudarymą.

Dėl ataskaitų rinkinio sudarymo teisingumo, audito išvadoje pastebėjimų nepateikta, pareikšta *besąlyginė nuomonė*.

* Išvados dėl ilgalaikių ir trumpalaikių paskolų

Šilalės rajono savivaldybės kontrolierius (savivaldybės kontrolės ir audito tarnyba) 2016 metais parengė ir pateikė Savivaldybės tarybai dvi išvadas.

Vadovaujantis Lietuvos Respublikos 2016 metų valstybės biudžeto ir savivaldybių biudžetų finansinių rodiklių patvirtinimo įstatymu, Lietuvos Respublikos biudžeto sandaros įstatymu bei Vyriausybės patvirtintomis Savivaldybių skolinimosi taisyklėmis dėl paskolų ėmimo buvo atliktas galimybės refinansuoti įsiskolinimus vertinimas bei ilgalaikės paskolos ėmimo galimybių vertinimas, išvadose pateiktos nuomonės:

* dėl 3 369 246 eurų paskolos ir jos refinansavimo (ta pačia suma grąžinus paskolas ar jų dalį) pagal anksčiau pasirašytas kredito sutartis su bankais, nustatyti skolinimosi limitai nebus viršyti, kadangi skolų refinansavimas nedidina savivaldybės skolos;
* dėl 267 000 eurų ilgalaikės paskolos investicijų projektų, kurie finansuojami iš Europos Sąjungos ir kitos tarptautinės finansinės paramos, savivaldybės dalies finansavimui įgyvendinti.

***Auditų rezultatai***

Savivaldybės kontrolierius (savivaldybės kontrolės ir audito tarnyba) finansinį auditą vykdo pagal Valstybinio audito reikalavimus ir grindžia profesionalumo, nuomonės nepriklausomumo, viešojo atskaitingumo, viešųjų ir privačių interesų konflikto vengimo ir kitais Valstybinio audito reikalavimuose nustatytais principais.

Valstybinio audito reikalavimuose nurodyta, kad finansinis auditas paprastai pradedamas finansiniais ataskaitiniais metais ir baigiamas kitais finansiniais metais.

Savivaldybės kontrolierius (savivaldybės kontrolės ir audito tarnyba) 2016 metų pirmame pusmetyje užbaigė 2015 metais pradėtą Šilalės rajono savivaldybės 2015 metų biudžeto vykdymo ir konsoliduotųjų finansinių ataskaitų rinkinių finansinį (teisėtumo) auditą. Pagrindinės audito procedūros vykdytos darbo užmokesčio ir turto apskaitos srityse: Šilalės rajono savivaldybės administracijoje, Šilalės suaugusiųjų mokykloje, Šilalės švietimo pagalbos tarnyboje, Šilalės rajono savivaldybės administracijos Bilionių seniūnijoje, Šilalės meno mokykloje ir Šilalės Dariaus ir Girėno progimnazijoje.

2016 metų pabaigoje buvo pradėtas 2016 metų biudžeto vykdymo, finansinių ir kitų ataskaitų finansinis (teisėtumo) auditas. Šis auditas bus baigtas iki 2017 m. liepos 15 d.

Audito ataskaita ir išvados pateiktos Savivaldybės merui, Savivaldybės administracijos direktoriui bei apsvarstytos Savivaldybės tarybos Kontrolės komitete. Dėl audito metu nustatytų dalykų pateiktos rekomendacijos subjektams, kur buvo atliktos pagrindinės procedūros.

Atkreiptinas dėmesys, kad, vadovaujantis Vietos savivaldos įstatymo[[15]](#footnote-15) reikalavimais, audito ataskaita ir išvados skelbiamos Savivaldybės interneto svetainėje [www.silale.lt](http://www.silale.lt).

***Finansiniai teisėtumo auditai***

Finansinio audito tikslas yra įvertinti audituojamo subjekto vidaus kontrolę, įskaitant finansų valdymą, audituojamo subjekto turto valdymo, naudojimo, disponavimo juo teisėtumą ir pareikšti nepriklausomą nuomonę dėl finansinių ir kitų ataskaitų tikrumo ir teisingumo. Finansinio audito metu, atliekant pagrindines audito procedūras, siekiama įsitikinti, kaip buvo naudojami asignavimai ir turtas, ar juos naudojant laikytasi teisės aktų reikalavimų. Taip pat, siekiama, kad pastebėti ir nurodyti trūkumai būtų taisomi tuoj pat, o jeigu neištaisomi iki tol, kol pasirašoma audito ataskaita, reikšmingi pastebėjimai surašomi į audito ataskaitą.

Siekiant, kad Savivaldybės įstaigose turtas ir finansai būtų tvarkomi taip, kaip nurodyta teisės aktuose, atliekamas ir aiškinamasis darbas. Audito metu subjektui dėl nustatytų trūkumų ir pažeidimų siunčiami raštai bei pateikiami žodiniai patarimai bei rekomendacijos, kurios, mano nuomone, padeda išvengti kai kurių klaidų ir neatitikimų valdant ir naudojant Savivaldybės biudžeto lėšas ir turtą.

Valstybės kontrolieriaus patvirtintuose Valstybinio audito reikalavimuose[[16]](#footnote-16) numatyta, kad audito išvadoje auditoriai gali pareikšti besąlyginę, sąlyginę, neigiamą nuomonę arba atsisakyti ją pareikšti. 2016 metais, atsižvelgiant į auditų metu nustatytus dalykus, buvo pareikštos dvi besąlyginės ir viena sąlyginė nuomonės.

Atlikus pagrindines audito procedūras dėl Savivaldybės lėšų bei turto naudojimo Šilalės rajono savivaldybės administracijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateiktos 3 rekomendacijos raštu.

*Rekomendacijų įvykdymas*

Iš pateiktų 3 rekomendacijų, įvykdytos 2 rekomendacijos.

Atlikus pagrindines audito procedūras dėl Savivaldybės lėšų bei turto naudojimo Šilalės švietimo pagalbos tarnyboje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų tarnybai pateiktos 2 rekomendacijos raštu.

*Rekomendacijų įvykdymas*

Iš pateiktų 2 rekomendacijų, įvykdytos 2 rekomendacijos.

Atlikus pagrindines audito procedūras dėl Savivaldybės lėšų bei turto naudojimo Šilalės rajono savivaldybės administracijos Bilionių seniūnijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų seniūnijai pateiktos 2 žodinės rekomendacijos.

*Rekomendacijų įvykdymas*

Iš pateiktų 2 rekomendacijų, įvykdytos 2 rekomendacijos.

Atlikus pagrindines audito procedūras dėl Savivaldybės lėšų bei turto naudojimo Šilalės meno mokykloje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateikta 1 žodinė rekomendacija.

*Rekomendacijų įvykdymas*

Iš pateiktos 1 rekomendacijos, įvykdyta 1 rekomendacija.

Atlikus pagrindines audito procedūras dėl Savivaldybės lėšų bei turto naudojimo Šilalės suaugusiųjų mokykloje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nebuvo nustatyta.

Dėl audito metu nustatytų klaidų ir neatitikimų mokyklai pateiktos 2 rekomendacijos raštu.

*Rekomendacijų įvykdymas*

Iš pateiktų 2 rekomendacijų, įvykdytos 2 rekomendacijos.

Atlikus pagrindines audito procedūras dėl Savivaldybės lėšų bei turto naudojimo Šilalės Dariaus ir Girėno progimnazijoje reikšmingų klaidų bei teisės aktų pažeidimų nenustatyta, metinėse finansinėse ir kitose ataskaitose reikšmingų neatitikimų nenustatyta.

Dėl audito metu nustatytų klaidų ir neatitikimų įstaigai pateiktos 3 rekomendacijos raštu.

*Rekomendacijų įvykdymas*

Iš pateiktų 3 rekomendacijos, įvykdytos 2 rekomendacijos.

Atliktas Savivaldybės 2015 metų biudžeto vykdymo ir konsoliduotųjų finansinių ataskaitų rinkinių auditas. Audito išvadose pateiktos besąlyginės nuomonės, kadangi vertinant ataskaitas nebuvo nustatyta reikšmingų klaidų, o žemesnio lygio biudžetinių įstaigų nustatytos klaidos ir netikslumai įtakos nedaro. Dėl nustatytų nereikšmingų klaidų bei neatitikimų įstaigos informuotos raštu ir žodžiu. Vykdydamos teiktas rekomendacijas įstaigos ištaisė daugumą neatitikimų.

Audito ataskaitoje dėl atlikto finansinio audito rezultatų rekomendacijų nepateikta, nes nustatyti neatitikimai apskaitos srityje neturi reikšmingos įtakos Savivaldybės biudžeto vykdymo ir konsoliduotųjų finansinių ataskaitų rinkinių duomenų teisingumui ir patikimumui.

2016 metais Šilalės rajono savivaldybės administracijoje pradėtas finansinis (teisėtumo) auditas, kurio tikslas įvertinti vidaus kontrolę, įskaitant finansų valdymą, turto (valstybės ir savivaldybės) valdymo, naudojimo ir disponavimo juo teisėtumą ir pareikšti nepriklausomą nuomonę dėl 2016 metų biudžeto vykdymo, konsoliduotųjų finansinių ir kitų ataskaitų tikrumo ir teisingumo. 2016 metais buvo pradėtos atlikti planavimo procedūros – šiame etape buvo pradėta rinkti informacija apie audituojamą subjektą.

***Baigiamosios nuostatos***

Savivaldybės kontrolierius, įgyvendindamas nusistatytus uždavinius ir priemones, deda visas pastangas, kad auditas būtų atliktas kokybiškai, kad visos išvados būtų pagrįstos tinkamais įrodymais, o audito rezultatai ir teiktos rekomendacijos būtų reikšmingi ir padėtų gerinti Savivaldybės administravimo veiklą. Ateityje bus siekiama užsibrėžtas priemones įgyvendinti kuo geriau ir kokybiškiau, tačiau tam didelę įtaką daro riboti žmogiškieji ištekliai.

Siekiant profesionaliai atlikti auditą, vadovaujamasi Valstybės kontrolės atnaujintomis finansinio (teisėtumo) audito metodikomis. Vertinant viešojo sektoriaus apskaitą pagal naujus finansinės atskaitomybės standartus, pasinaudojama Valstybės kontrolės sukurtais tipiniais apskaitos sričių audito procedūrų aprašymais.

Įgyvendinant nustatytas funkcijas ir suteiktus įgaliojimus, Savivaldybės kontrolierius atlieka ne tik Savivaldybės išorės finansinius auditus, bet ir kitas priskirtas kontrolės funkcijas, priima ir nagrinėja gyventojų prašymus, nuolat dirba su gaunamais ir siunčiamais dokumentais, priima ir nagrinėja gyventojų skundus.

Rekomendacijų įgyvendinimas yra vienas iš audito ir kontrolės veiklos vertinimo kriterijų, teikiantis grįžtamąją informaciją apie finansinio ar veiklos audito veiksmingumą. 2016 metais atliekamų auditų metu daugiausia teikiamų rekomendacijų buvo raštu, kurių dalis buvo įgyvendinta audito metu, pateikiant įrodymus raštu.

Esant ribotiems žmogiškiesiems ištekliams Savivaldybės kontrolierius, vykdydamas pareigybės aprašyme nustatytus uždavinius, ir toliau sieks, kad audituojami subjektai sparčiau įgyvendintų teikiamas rekomendacijas bei efektyviau šalintų trūkumus.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Lietuvos Respublikos vietos savivaldos įstatymas, 1994-07-07, Nr. I-533 (su vėlesniais pakeitimais). [↑](#footnote-ref-1)
2. Šilalės rajono savivaldybės tarybos 2015-03-27 sprendimas Nr. T1-39 „Dėl Šilalės rajono savivaldybės tarybos veiklos reglamento patvirtinimo“ 249 p. [↑](#footnote-ref-2)
3. Šilalės rajono savivaldybės tarybos 2011-11-24 sprendimas Nr. T1-340 „Dėl Šilalės rajono savivaldybės valstybės tarnautojų“. [↑](#footnote-ref-3)
4. Savivaldybės kontrolieriaus 2017 metų veiklos planas patvirtintas 2016-11-10 Nr. 7-1 (3.1.). [↑](#footnote-ref-4)
5. Šilalės rajono savivaldybės tarybos 2011-09-09 sprendimas Nr. T1-266 „Dėl Šilalės rajono savivaldybės kontrolės ir audito tarnybos likvidavimo“. [↑](#footnote-ref-5)
6. Lietuvos Respublikos vidaus reikalų ministerijos 2011-09-28 raštas Nr. 6679 (31) „Dėl savivaldybės kontrolieriaus“. [↑](#footnote-ref-6)
7. Lietuvos Respublikos vietos savivaldos įstatymas, 1994-07-07, Nr. I-533 (su vėlesniais pakeitimais) 27 straipsnis. [↑](#footnote-ref-7)
8. Savivaldybės tarybos Kontrolės komiteto 2015-10-26 protokolas Nr. T4-8. [↑](#footnote-ref-8)
9. Savivaldybės kontrolieriaus 2015-11-09 Nr. 7-1 (3.1.). [↑](#footnote-ref-9)
10. Valstybės kontrolei 2015-11-11 raštas Nr. 2-24 (3.1.). [↑](#footnote-ref-10)
11. Lietuvos Respublikos biudžeto sandaros įstatymas, 1990-07-30, Nr. I-430, 35 str. 4 d. (su vėlesniais pakeitimais). [↑](#footnote-ref-11)
12. Pagal Valstybinio audito reikalavimus, *besąlyginė nuomonė* pareiškiama, kai auditoriai neturi reikšmingų pastabų dėl finansinių ir biudžeto vykdymo ataskaitų rinkinių ir teisės aktų pažeidimų, kurie keistų auditorių nuomonę. *Sąlyginė nuomonė* pareiškiama, kai auditoriai nustato klaidas ir teisės aktų pažeidimus ir (ar) be tam tikrų pastabų negali pareikšti besąlyginės nuomonės. *Neigiama nuomonė* pareiškiama, kai auditoriai nustato reikšmingų klaidų ir reikšmingų teisės aktų pažeidimų. Auditoriai *atsisako pareikšti nuomonę,* kai audito metu negali gauti pakankamų, patikimų ir tinkamų įrodymų, taip pat tuo atveju, kai yra reikšmingų auditorių darbo apribojimų. [↑](#footnote-ref-12)
13. LR Švietimo ir mokslo ministro 2013-12-19 įsakymas Nr. V-1254 „Dėl švietimo įstaigų darbuotojų ir kitų įstaigų pedagoginių darbuotojų darbo apmokėjimo tvarkos aprašo patvirtinimo“ (su vėlesniais pakeitimais). [↑](#footnote-ref-13)
14. Lietuvos Respublikos viešojo sektoriaus atskaitomybės įstatymas, 2007-06-26, Nr. X-1212, 23 str. 4 d. (su vėlesniais pakeitimais). [↑](#footnote-ref-14)
15. Lietuvos Respublikos vietos savivaldos įstatymas, 1994-07-07, Nr. I-533, 27 str. 9 d. 9 p. (su vėlesniais pakeitimais) [↑](#footnote-ref-15)
16. LR Valstybės kontrolieriaus 2002-02-21 įsakymas Nr. V-26 „Dėl valstybinio audito reikalavimų patvirtinimo“ (su vėlesniais pakeitimais). [↑](#footnote-ref-16)